
2014 жылғы 29 мамырдағы Еуразиялық экономикалық одақ туралы шартқа тергеп-тексерулер жүргізу және арнайы қорғау, демпингке қарсы және өтемақы шараларын қолдану немесе қолданбау туралы шешімдер қабылдау кезінде қолданылатын ерекше тетікке қатысты өзгерістер енгізу туралы
ХАТТАМА

Бұдан әрі мүше мемлекеттер деп аталатын Еуразиялық экономикалық одаққа мүше мемлекеттер
2014 жылғы 29 мамырдағы Еуразиялық экономикалық одақ туралы шарттың 115-бабын басшылыққа ала отырып, 
төмендегілер туралы келісті:

1-бап
2014 жылғы 29 мамырдағы Еуразиялық экономикалық одақ туралы шартқа мынадай өзгерістер енгізілсін:
1) 102-бап мынадай мазмұндағы 6-тармақпен толықтырылсын:
«6. Қабылдануы Үшінші елдерге қатысты арнайы қорғау, демпингке қарсы және өтемақы шараларын қолдану туралы хаттаманың (осы Шартқа тіркелген № 8 қосымша) 291-тармағының үшінші және жетінші абзацтарында көзделген Комиссия актілері күшіне енгенге дейін кеден органына әкелінген тауардың оқшауланған бәсекелес нарыққа кірмейтін мүше мемлекеттің аумағында тұтынылуын растауды ұсынуға болатын мерзімдер мүше мемлекеттердің заңнамасына сәйкес айқындалады.»;
2) Еуразиялық экономикалық комиссия туралы ереженің II бөлімі (көрсетілген Шартқа тіркелген № 1 қосымша) мынадай мазмұндағы 301 тармақпен толықтырылсын:
«301. Үшінші елдерге қатысты арнайы қорғау, демпингке қарсы және өтемақы шараларын қолдану туралы хаттаманың (Шартқа тіркелген № 8 қосымша) VIII бөлімінде көзделген ерекше тетік ескеріле отырып, осы Ереженің 30-тармағының ережелері осындай тетікті қолдану кезеңінде Комиссия Алқасының арнайы қорғау, демпингке қарсы және өтемақы шараларын қолдану немесе қолданбау мәселелері жөніндегі шешімдеріне қатысты қолданылады.»;
3) Үшінші елдерге қатысты арнайы қорғау, демпингке қарсы және өтемақы шараларын қолдану туралы хаттамада (көрсетілген Шартқа тіркелген № 8 қосымша):
VIII бөлім мынадай редакцияда жазылсын:
«VIII. Тергеп-тексерулер жүргізу және арнайы қорғау, демпингке қарсы және өтемақы шараларын қолдану немесе қолданбау туралы шешімдер қабылдау кезіндегі ерекше тетік

1. Арнайы қорғау, демпингке қарсы және өтемақы шараларын қолдану немесе қолданбау туралы шешімдерге қатысты Еуразиялық экономикалық комиссия туралы ереженің 30-тармағын қолданудың ерекшеліктері

275. Еуразиялық экономикалық комиссия туралы ереженің (Шартқа тіркелген № 1 қосымша) 30-тармағына сәйкес енгізілген Комиссия Алқасының арнайы қорғау, демпингке қарсы немесе өтемақы шарасын қолдану (қолданбау) туралы шешімінің күшін жою немесе оған өзгерістер енгізу туралы ұсыныста Комиссия Алқасының шешімінің күшін жоюдың немесе оған өзгерістер енгізудің (өзгерістер енгізу туралы ұсыныс енгізілген жағдайда – сол өзгерістерді көрсете отырып) экономикалық негіздемесі қамтылуға тиіс.
276. Еуразиялық экономикалық комиссия туралы ереженің (Шартқа тіркелген № 1 қосымша) 30-тармағының төртінші немесе бесінші абзацтарына сәйкес ұсыныс енгізілген Комиссия Алқасының арнайы қорғау, демпингке қарсы немесе өтемақы шарасын қолдану (қолданбау) туралы шешімі күшіне енбейді және мәселені Үкіметаралық кеңестің қарауына және осындай қарау қорытындысы бойынша тиісті шешім қабылдауына қажетті мерзімге не болмаса осы Хаттаманың 282-тармағына сәйкес Одақ Сотының қорытындысында қамтылған тұжырымдар негізге алына отырып, Комиссия Алқасының осы шешіміне қатысты қабылданған өзгерістер күшіне енгенге дейін тоқтатыла тұрады. 
277. Тергеп-тексеруді жүргізетін орган осы Хаттаманың 276-тармағына сәйкес тоқтатыла тұрған Комиссия Алқасының шешімін оның теңгерімділік қағидатына сәйкестігін қамтамасыз ету мақсатында өзгерістер енгізу жөніндегі ұсыныстарды қамтитын қорытынды дайындайды.
278. Теңгерімділік қағидаты осы Хаттамаға сәйкес мүше мемлекеттердің экономика салаларындағы мүдделерін қорғауды қамтамасыз ете отырып, мүше мемлекеттің экономикалық негіздемесінде баяндалған мүдделеріне нұқсан келтірудің негізді қауіптерін болдырмаудан тұрады.
279. Мүше мемлекеттің мүдделеріне нұқсан келтірудің негізді қауіптерін болдырмауға қатысты теңгерімділік қағидатын сақтау өлшемшарттары осындай негізді қауіптердің сипатына қарай мынадай шараларды қолдануды қамтиды:
1) өтініш берген өндірушілерге және өтінішті қолдаған өндірушілерге арналған мүше мемлекеттердің тұтынушыларын кемсітуге, мүше мемлекеттердің тұтынушылары үшін тауардың физикалық және (немесе) бағалық тұрғыдан қолжетімді болмауына жол бермеуді көздейтін, сондай-ақ бағаны негізсіз өсіруге жол бермеуді қоса алғанда, өзге де қажетті шарттарды көздейтін нарықтағы жағдайы үстем өндірушілерге арналған мінез-құлық ұсынымдары;
2) өндірушілердің мінез-құлық ұсынымдарын сақтауы және нарықтағы жағдайды талдау тұрғысынан Комиссия Алқасы шешімінің іске асырылуына мониторинг жүргізу;
3) мінез-құлық ұсынымдары айтарлықтай бұзылған және (немесе) нарықтағы жағдайдың теріс өзгеру қауіптері жүзеге асқан жағдайда арнайы қорғау, демпингке қарсы немесе өтемақы шарасын өзгерту не оның күшін жою мақсатында қайта тергеп-тексеру жүргізу.
280. Тергеп-тексеруді жүргізетін органның қорытындысы мүше мемлекеттің экономикалық негіздемесінде баяндалған қауіптердің (оның ішінде мүше мемлекеттердің тұтынушыларының кемсітілу қаупінің, нарық құрылымын ескере отырып тауардың қолжетімсіз болып қалу қаупінің және өзге де қауіптердің) және мүше мемлекеттердің экономика салаларындағы мүдделерінің жиынтық талдау нәтижелеріне негізделуге тиіс.
 281. Үкіметаралық кеңес шешім қабылдаған кезде консенсус болмаған жағдайда өзара тиімді шешімді іздестіру және әзірлеу үшін мәселе Үкіметаралық кеңестің қарауына қайта беріледі.
Үкіметаралық кеңес өзара тиімді шешімге қол жеткізген жағдайда осы Хаттаманың 276-тармағына сәйкес тоқтатыла тұрған Комиссия Алқасының шешімі оған Үкіметаралық кеңестің шешіміне сәйкес өзгерістер енгізілгеннен кейін күшіне енеді.
282. Қайта қарау кезінде Үкіметаралық кеңес өзара тиімді шешімге қол жеткізбеген жағдайда, Комиссия Одақ Соты Статутының 46-тармағына (Шартқа тіркелген № 2 қосымша) сәйкес осы Хаттаманың 277-280-тармақтарына сәйкес Комиссия Алқасының шешімінде (тергеп-тексеруді жүргізетін органның қорытындысына негізделген, ұсынылып отырған толықтырулар мен өзгерістер ескеріле отырып) теңгерімділік қағидатының сақталуы мәселесі бойынша түсіндірме беру туралы өтінішпен Одақ Сотына жүгінеді.
Комиссия Алқасы белгіленген тәртіпке сәйкес мәселені қайта қарайды және осы Хаттаманың 276-тармағына сәйкес тоқтатыла тұрған Комиссия Алқасының шешімін Одақ Сотының қорытындысында қамтылған тұжырымдармен сәйкестендіреді. Мұндай шешім белгіленген тәртіпке сәйкес күшіне енеді.
283. Осы Хаттаманың 277-282-тармақтарында көзделген рәсімдерді іске асыру осы Хаттаманың 281 және 282-тармақтарында көзделген Комиссия Алқасының өзгертілген шешімін қабылдау үшін қажет болатын мерзімде, бірақ осы Хаттаманың 276-тармағына сәйкес Комиссия Алқасы шешімінің күшіне енуі тоқтатыла тұрған күннен бастап 12 айдан кешіктірілмей жүзеге асырылады.
284. Осы Хаттаманың 282-тармағына сәйкес қабылданған Комиссия Алқасының шешіміне қатысты Еуразиялық экономикалық комиссия туралы ереженің  (Шартқа тіркелген № 1 қосымша) 30-тармағының төртінші немесе бесінші абзацтарына сәйкес ұсыныс енгізілген жағдайда, мәселе осы Хаттаманың 276-282-тармақтарында көзделген рәсімдерді өткізбестен, өзара тиімді шешімді іздестіру және әзірлеу үшін Жоғары кеңестің жақын арадағы отырысында қарауға шығарылады.

2. Осы Хаттаманың 282 немесе 284-тармақтарына сәйкес күшіне енген Комиссия Алқасының шешімінің іске асырылуына мониторинг жүргізу

285. Осы Хаттаманың 282 немесе 284-тармақтарына сәйкес күшіне енген Комиссия Алқасының шешімі негізінде қолданылатын арнайы қорғау, демпингке қарсы немесе өтемақы шарасының қолданыс мерзімінің әрбір 12 айы өткен соң, Комиссия аталған шараның тауар тұтынушыларына деген әсеріне және өтініш берген өндірушілердің арнайы қорғау, демпингке қарсы немесе өтемақы шарасының қабылдануына байланысты экономика саласының құбылмалы экономикалық жағдайларға бейімделуіне ықпал ететін шараларды іске асыруына мониторинг жүргізеді.
Әрбір осындай мониторинг жүргізудің нәтижелері бойынша баяндаманы Комиссия Үкіметаралық кеңестің қарауына ұсынады.

3. Комиссия Алқасының арнайы қорғау, демпингке қарсы және өтемақы шараларын қолдану немесе қолданбау туралы шешімдерді қабылдауының ерекшеліктері

      286. Комиссия Алқасы мүшелерінің дауыс беру қорытындысы бойынша тергеп-тексеру жүргізетін орган ұсынған арнайы қорғау, демпингке қарсы немесе өтемақы шарасын қолдану туралы шешім қабылданбаған жағдайда, Комиссия Алқасы мүшелерінің дәлелді қарсылықтары негізінде белгіленген тәртіпке сәйкес қабылданатын шараны қолданбау туралы шешімнің жобасы Комиссия Алқасының қарауына беріледі.
Тергеп-тексеруді жүргізетін орган ұсынған арнайы қорғау, демпингке қарсы немесе өтемақы шарасын қолдануға қарсы дауыс берген Комиссия Алқасының әрбір мүшесінің жазбаша дәлелді қарсылықтары, құпия сипаттағы мәліметтерді есепке алмағанда, шараны қолданбау туралы Комиссия Алқасының шешімімен бірге Одақтың Интернет желісіндегі ресми сайтында жарияланады.

4. Өндірушілерге арналған мінез-құлық ұсынымдары

287. Тергеп-тексеруді жүргізетін орган мынадай жағдайлардың бірінде:
егер осы Хаттаманың 221-тармағына сәйкес жүргізілген бағалау нәтижелері бойынша Комиссияның трансшекаралық нарықтарда бәсекелестіктің жалпы қағидаларының сақталуын бақылау саласында уәкілетті құрылымдық бөлімшесі арнайы қорғау, демпингке қарсы немесе өтемақы шарасының Одақтың тиісті тауар нарығындағы бәсекелестікке ықтимал теріс әсері туралы қорытынды жасаған болса;
егер ішкі нарықты қорғау шараларын қолдану саласында Комиссияға ұстанымды қалыптастыруға және жөнелтуге уәкілетті мүше мемлекеттің атқарушы билік органынан (бұдан әрі – құзыретті орган) тергеп-тексеру объектісі болып табылатын тауар тұтынушыларын кемсіту қаупінің және (немесе) нарық құрылымын ескере отырып тауардың қолжетімді болмауы қаупінің негіздемесі бар өтініш келіп түскен болса арнайы қорғау, демпингке қарсы немесе өтемақы шарасын қолдану туралы шешімнің ажырамас бөлігіне айналатын, өтініш берген өндірушілерге және өтінішті қолдаған өндірушілерге арналған, мінез-құлық ұсынымдарын әзірлейді.
Комиссияның трансшекаралық нарықтарда бәсекелестіктің жалпы қағидаларының сақталуын бақылау саласында уәкілетті құрылымдық бөлімшесі тергеп-тексеруді жүргізетін органға Одақтың тиісті тауар нарығындағы бәсекелестікке арнайы қорғау, демпингке қарсы немесе өтемақы шарасының ықтимал теріс әсері туралы қорытындыларымен бірге мінез-құлық ұсынымдардың мазмұнына қатысты ұсыныстар беруге құқылы. 
288. Мінез-құлық ұсынымдары мүше мемлекеттердің тұтынушыларын кемсітуге және (немесе) мүше мемлекетте тауардың қолжетімді болмауына жол бермеу жөніндегі шараларды, сондай-ақ өзге де қажетті шарттарды қамтуы мүмкін.
289. Тергеп-тексеру жүргізетін орган мінез-құлық ұсынымдарының айтарлықтай бұзылуын анықтаған жағдайда тергеп-тексеру басталған күннен бастап, әдетте, 6 айдан аспайтын мүмкіндігінше қысқа мерзімде қайта тергеп-тексеру жүргізеді, оның нәтижесі бойынша тауар нарығы үшін бұзушылықтар салдарының ауырлығына қарай, арнайы қорғау, демпингке қарсы немесе өтемақы шарасы өзгертіледі немесе оның күші жойылады.

5. Ақпарат жинау

290. Мүше мемлекеттердің уәкілетті органдарының тергеп-тексеру жүргізетін органның сұрау салуы бойынша ақпарат беруіне қатысты осы Хаттаманың VI бөлімінің ережелері осы бөлімде көзделген мониторингке қатысты қолданылады.

6. Демпингтік немесе субсидияланатын импорт жағдайында мүше мемлекеттердің экономика саласын айқындаудың ерекшеліктері

291. Мүше мемлекеттердің экономика саласы осы Хаттаманың 233-тармағында белгіленген мағынада түсінілген жағдайда, оқшауланған бәсекелес нарықтың аумағы бір немесе бірнеше мүше мемлекеттің аумағымен сәйкес келсе және тергеп-тексеру нәтижелері бойынша демпингке қарсы немесе өтемақы шарасын қолдану туралы шешім қабылданса, мұндай шара қаралып отырған оқшауланған бәсекелес нарықтың аумағында тұтыну үшін жеткізілетін тауарлардың импортына ғана қатысты қолданылады.
Осы тармақтың бірінші абзацында көзделген шешімге сәйкес демпингке қарсы немесе өтемақы шарасы демпингке қарсы немесе өтемақы бажын енгізу арқылы қолданылған жағдайда, мұндай бажды төлеу оқшауланған бәсекелес нарыққа кіретін мүше мемлекеттің аумағына әкелінетін және орналастыру шарты демпингке қарсы немесе өтемақы бажын төлеу болып табылатын кедендік рәсімдермен орналастырылатын тауарларға қатысты жүзеге асырылады.
Егер мүше мемлекеттің заңнамасына сәйкес оны беруге уәкілетті атқарушы билік органының әкелінген тауардың оқшауланған бәсекелес нарыққа кірмейтін мүше мемлекеттің аумағында тұтынылғанын растайтын құжаты ұсынылған жағдайда, демпингке қарсы немесе өтемақы бажының сомасы осы Хаттамаға тіркелген қосымшада көзделген тәртіпке сәйкес қайтарылуға тиіс. Мұндай растауды кеден органына ұсынуға болатын мерзім аралығын Комиссия айқындайды.
Демпингтік немесе субсидияланатын импорттың нысанасы болып табылатын тауардың оқшауланған бәсекелес нарыққа кірмейтін мүше мемлекеттің аумағында тұтынылуын растау тәртібін Комиссия айқындайды және онда мүше мемлекеттер заңнамасының қолданылуы да қарастырылуы мүмкін.
Оқшауланған бәсекелес нарыққа кірмейтін мүше мемлекеттің аумағына әкелінетін және орналастыру шарты демпингке қарсы немесе өтемақы бажын төлеу болып табылатын кедендік рәсімдерге орналастыратын тауарларға қатысты Еуразиялық экономикалық одақтың Кеден кодексінде көзделген тәртіпке сәйкес, демпингке қарсы немесе өтемақы бажын төлеу бойынша міндеттің орындалуы қамтамасыз етіледі.
Демпингке қарсы немесе өтемақы бажын төлеу бойынша міндеттің орындалуын қамтамасыз ету осындай тауарлар оқшауланған бәсекелес нарыққа кіретін мүше мемлекеттің аумағына әкелінген және мұндай тауар ішкі тұтыну үшін шығару кедендік рәсіміне орналастырылған жағдайда төленуге тиіс болатын демпингке қарсы немесе өтемақы бажының сомасы мөлшерінде ақшалай қаражат (ақша) түрінде жүзеге асады.
Әкелінген тауардың оқшауланған бәсекелес нарыққа кірмейтін мүше мемлекеттің аумағында тұтынылғанын растайтын құжатты мүше мемлекеттің заңнамасына сәйкес уәкілеттік берілген атқарушы билік органы ұсынған жағдайда, демпингке қарсы немесе өтемақы бажын төлеу бойынша міндеттің орындалуын қамтамасыз ету ретінде енгізілген ақшалай қаражат (ақша) сомасы Еуразиялық экономикалық одақтың Кеден кодексінде көзделген тәртіпке сәйкес қайтарылуға тиіс. Мұндай растауды кеден органына ұсынуға болатын мерзім аралығын Комиссия айқындайды.
Көрсетілген растау осы тармақтың жетінші абзацына сәйкес айқындалған мерзімде ұсынылмаған жағдайда, демпингке қарсы немесе өтемақы бажын төлеу бойынша міндеттің орындалуын қамтамасыз ету ретінде енгізілген ақшалай қаражат (ақша) сомасы демпингке қарсы немесе өтемақы бажы ретінде есептелуге және осы Хаттамаға тіркелген қосымшада көзделген тәртіпке сәйкес есепке алынып, бөлінуге тиіс.
292. Осы Хаттаманың 291-тармағының ережелері алдын ала демпингке қарсы немесе алдын ала өтемақы бажын енгізу арқылы демпингке қарсы немесе өтемақы шарасын қолдану жағдайларына да қолданылады.
Осы Хаттаманың 83, 84, 86, 146, 147 және 149-тармақтарында көрсетілген мән-жайлар туындаған жағдайда, алдын ала демпингке қарсы немесе алдын ала өтемақы бажын төлеу бойынша міндеттің орындалуын қамтамасыз ету ретінде енгізілген ақшалай қаражат (ақша) сомасы осы тармақтарда көзделген тәртіпке сай қайтарылуға тиіс. Тергеп-тексеру жүргізетін орган мүше мемлекеттердің кеден органдарына осындай мән-жайлардың туындағаны туралы уақтылы хабарлайды.

7. Тергеп-тексеру жүргізетін органның және қүзыретті органдардың өзара іс-қимылы

293. Тергеп-тексеру жүргізетін органның тергеп-тексерулер жүргізу мәселелері бойынша құзыретті органдармен өзара іс-қимылын ұйымдастыру мақсатында құзыретті органдарға тергеп-тексеру материалдарына қол жеткізу мынадай ережелерді ескере отырып қамтамасыз етіледі:
1) тергеп-тексеру барысында тергеп-тексеру жүргізетін орган осы Хаттаманың 258-тармағының талаптарын ескере отырып, құзыретті органдарға олардың сұратуы бойынша осы Хаттаманың 213-тармағының төртінші және бесінші абзацтарында көрсетілген мәліметтермен, Одақтың Интернет желісіндегі ресми сайтында не тергеп-тексеру жүргізетін орган айқындайтын өзге де тәсілмен осындай мәліметтерге қол жетімділік беру арқылы, сондай-ақ тергеп-тексеру жүргізетін органдағы Одақтың және мүше мемлекеттердің тауар нарықтарының құрылымы мен конъюнктурасы туралы ақпаратпен танысу мүмкіндігін береді;
2) құзыретті органдар тергеп-тексеру жүргізуге байланысты ақпаратты үшінші тұлғаларға бермейді және өзге тәсілмен жария етпейді.

8. Қорғау шараларының 
бәсекеге әсер етуінің салдарын бағалау

294. Комиссияның трансшекаралық нарықтардағы бәсекенің жалпы қағидаларының сақталуын бақылау саласындағы уәкілетті құрылымдық бөлімшесі осы Хаттаманың 31, 109 және 174-тармақтарының негізінде жүргізілетін шараның қолданыс мерзімінің өтуіне байланысты қайта тергеп-тексеру аясында осы Хаттаманың 221-тармағына сәйкес арнайы қорғау, демпингке қарсы немесе өтемақы шарасының бәсекеге әсер етуін бағалауды жүргізу шеңберінде қолданылатын арнайы қорғау, демпингке қарсы немесе өтемақы шарасының бәсекеге әсерінің салдарын бағалауды жүргізеді.

9. Осы бөлімде көзделген ерекше тетікті қолдану

295. Мүше мемлекеттер, Үкіметаралық кеңес және Комиссия 2014 жылғы 29 мамырдағы Еуразиялық экономикалық одақ туралы шартқа тергеп-тексерулер жүргізу және арнайы қорғау, демпингке қарсы және өтемақы шараларын қолдану немесе қолданбау туралы шешімдер қабылдау кезінде қолданылатын ерекше тетікке қатысты өзгерістер енгізу туралы 2024 жылғы 26 желтоқсанда қол қойылған хаттама күшіне енген күннен бастап 2 жылды құрайтын бастапқы кезең ішінде және егер бастапқы немесе одан кейінгі 2 жылдық кезең аяқталғанға дейін 6 айдан кешіктірілмей Комиссияға мүше мемлекеттің үкімет басшысының осы бөлімде көзделген ерекше тетікті қолдануды тоқтата тұру туралы хабарламасы келіп түспесе, кейінгі 2 жылдық кезең ішінде осы бөлімде көзделген ерекше тетікті басшылыққа алады. Комиссия көрсетілген хабарламаны алған күннен бастап 3 жұмыс күні ішінде оны алғаны туралы басқа мүше мемлекеттерге хабарлайды.
Көрсетілген хабарлама келіп түскен жағдайда, мүше мемлекеттер, Үкіметаралық кеңес пен Комиссия бастапқы немесе кезекті 2 жылдық кезең өткен соң, Үкіметаралық кеңестің тиісті шешімі қабылданғанға дейін осы бөлімде көзделген ерекше тетікті басшылыққа алуды тоқтатады.
Тергеп-тексеру жүргізетін орган осы бөлімде көзделген ерекше тетікті қолдануды тоқтата тұру туралы ақпаратты Одақтың Интернет желісіндегі ресми сайтында алдын ала, бірақ бастапқы немесе кейінгі 2 жылдық кезең аяқталғанға дейін кемінде күнтізбелік 30 күн бұрын жариялайды.
Көрсетілген хабарламаны жолдағанға дейін мүше мемлекет өз ниеті туралы Комиссияны хабардар етеді және бар алаңдаушылықтарды реттеу мақсатында консультациялар өткізуді сұратады.
Осы бөлімде көзделген ерекше тетікті қолдану қайта басталған күннен бастап мүше мемлекеттер, Үкіметаралық кеңес және Комиссия осы тармақтың бірінші абзацында көзделген тәртіпті басшылыққа алуын жалғастырады. Бұл ретте 2 жылдық кезеңнің өтуі осы тетікті қолдану қайта басталған күннен бастап есептеледі.
296. Ерекше тетікті қолдану басталған немесе қайта басталған күнге жүргізілетін тергеп-тексеруге осы бөлімнің ережелері тергеп-тексеру барысын бұзбайтын бөлігіне қатысты ғана қолданылады.»;
      мынадай мазмұндағы IX бөліммен толықтырылсын:
«IX. Қорытынды ережелер

1. Арнайы қорғау, демпингке қарсы және өтемақы шараларын қолдану туралы шешімдерге сот тәртібіне сәйкес шағымдану ерекшеліктері

297. Комиссияның шешіміне және (немесе) Комиссияның арнайы қорғау, демпингке қарсы және өтемақы шараларын қолдануға байланысты әрекетіне (әрекетсіздігіне) дау айту туралы істерді қарау тәртібі мен ерекшеліктері Одақ Сотының Статутында (Шартқа тіркелген № 2 қосымша) және Одақ Сотының регламентінде айқындалады.

2. Одақ Сотының шешімдерін орындау

298. Комиссия Одақ Сотының арнайы қорғау, демпингке қарсы және өтемақы шараларын қолдануға қатысты шешімдерін орындау үшін қажетті шараларды қабылдайды. Одақ Соты Шартқа және (немесе) Одақ шеңберіндегі халықаралық шарттарға сәйкес келмейді деп таныған Комиссияның шешімін Комиссия тергеп-тексеру жүргізетін органның бастамасы бойынша Одақ Сотының шешімін орындау үшін қажет бөлігі бойынша қайтадан тергеп-тексеру жүргізу арқылы Шартқа және (немесе) Одақ шеңберіндегі халықаралық шарттарға сәйкестендіреді.
Қайта тергеп-тексеру жүргізу кезінде тиісті айырмашылықтар ескеріле отырып, тергеп-тексеруді жүргізуге қатысты ережелер қолданылады.
Осы тармақта көзделген қайтадан тергеп-тексеру жүргізу мерзімі, әдетте, 9 айдан аспайды.

3. Тергеп-тексеру рәсімдерін әкімшілендіру

299. Осы Хаттаманы жүзеге асыру мақсатында Комиссия тергеп-тексеруді бастау, жүргізу, аяқтау және (немесе) тоқтата тұру рәсімдеріне қатысты шешімдер қабылдайды. Комиссияның қабылдаған шешімдері Шарттың ережелерін өзгертпеуге немесе оларға қайшы келмеуге тиіс.».

2-бап
      Осы Хаттама оның күшіне енуі үшін қажетті мемлекетішілік рәсімдерді мүше мемлекеттердің орындағаны туралы соңғы жазбаша хабарламаны депозитарий дипломатиялық арналар арқылы алған күннен бастап күшіне енеді.

2024 жылғы «26» желтоқсанда Санкт-Петербург қаласында орыс тілінде бір түпнұсқа данада жасалды.
Осы Хаттаманың түпнұсқа данасы Еуразиялық экономикалық комиссияда сақталады, ол осы Хаттаманың депозитарийі бола отырып, әрбір мүше мемлекетке оның куәландырылған көшірмесін жолдайды.

